NARIADENIE KOMISIE (ES) č. 2039/2005
zo 14. decembra 2005,
ktorým sa mení a dopĺňa nariadenie (ES) č. 1238/95 stanovujúce pravidlá pre uplatňovanie nariadenia Rady (ES) č. 2100/94, pokiaľ ide o poplatky, ktoré sa platia Úradu Spoločenstva pre odrody rastlín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (1), a najmä na jeho článok 113,
po porade so správnou radou Úradu Spoločenstva pre odrody rastlín,
keďže:
(1)
V nariadení Komisie (ES) č. 1238/95 z 31. mája 1995 stanovujúcom pravidlá pre uplatňovanie nariadenia Rady (ES) č. 2100/94, pokiaľ ide o poplatky, ktoré sa platia Úradu Spoločenstva pre odrody rastlín (2), sa stanovujú poplatky, ktoré sa platia Úradu Spoločenstva pre odrody rastlín („úrad“), a úrovne týchto poplatkov.
(2)
Finančná rezerva úradu dosiahla úroveň, ktorá presahuje úroveň nevyhnutnú na zabezpečenie kontinuity jeho činnosti. Z tohto dôvodu sa počas prechodného obdobia znížila úroveň ročného poplatku a poplatky spojené s technickými preskúmaniami.
(3)
Pokiaľ ide o ročný poplatok, prechodné obdobie, počas ktorého sa úroveň tohto poplatku znížila, sa už predĺžilo do konca roka 2007. Pokiaľ ide o poplatky za technické preskúmania, prechodné obdobie, počas ktorého sa tieto poplatky znížili, sa predĺžilo do konca roka 2006.
(4)
Predpokladá sa však, že napriek opatreniam prijatým s cieľom znížiť finančnú rezervu úradu sa úroveň rezervy v krátkodobom horizonte nezníži na patričnú úroveň. Úroveň ročného poplatku by sa preto mala ešte viac znížiť. Nariadenie (ES) č. 1238/95 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Stáleho výboru Úradu Spoločenstva pre odrody rastlín,
PRIJALA TOTO NARIADENIE:
Článok 1
Článok 9 ods. 1 nariadenia (ES) č. 1238/95 sa nahrádza takto:
„1. Úrad účtuje držiteľovi práva Spoločenstva na ochranu rastlinných odrôd (ďalej len ‚držiteľ’) poplatok za každý rok trvania práva Spoločenstva na ochranu rastlinných odrôd (ďalej len ‚ročný poplatok’) vo výške 300 EUR na roky 2003 až 2005 a 200 EUR na rok 2006 a nasledujúce roky. Ak niekto zaplatí za rok 2006 poplatok 300 EUR, úrad mu vráti rozdiel vo výške 100 EUR“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. decembra 2005